Sunniva Gylver

Sunniva Gylver (født 1967 i Danmark) er en norsk luthersk prest i den norske kirke. Hun har også ledet noen livssynsprogrammer på TV og har utgitt flere bøker.

Liv og virke

Bakgrunn
Hun er født i Danmark av dansk-norske foreldre, og oppvokst i Oslo. 

Hun ble utdannet teolog ved Menighetsfakultetet (cand.theol. 1995) og har i tillegg mellomfag i sosiologi.

Prest
Hun startet yrkeskarrieren som ungdomsprest i Røa og Voksen (1996–1997) og var deretter studentprest ved Høgskolen i Oslo (1997–2003). Hun ble ansatt som menighetsprest i Oslo Domprosti i 2003. 

I 2006 ble hun den første kvinnelege presten til å tale i en norsk moské.

Programleder, skribent, forfatter
I 1996 ledet hun livssynsprogrammet Nåde den som tror på TV 2. Hun fikk programlederoppdraget på bakgrunn av at hun ble intervjuet i første sesong av programmet. Da gjorde hun så sterkt inntrykk på medprogramleder Espen Sletner at han tilbød henne jobb da programleder Per Anders Nordengen fikk andre oppgaver. Hun ledet ytterligere to livssynsserier, ett på TV 2 og ett på NRK. 

Hun har vært stipendiat ved MF vitenskapelig høyskole siden 2013 og har vært ansatt som universitetslektor samme sted.  

Gylver har utgitt bøkene Åpen himmel (2000) og Søndager med Sunniva (2009), og er medforfatter på De store ordene (2006), Kunsten å bruke følelser (2007) og Tro på tvers (2019). Hun var redaktør for bladet Luthersk Kirketidende fra 2005 til 2014 og vært spaltist i Aftenposten, Vårt Land og ukebladet Familien.

Familie 
Sunniva Gylver ble gift i 1988 med kunstner (gipsstøper) Lars Kristian Gylver (født 1966, død 2021).

TV 
(programleder)
 Nåde den som tror (TV 2) (1996)
 Deilig er jorden (TV 2) (1997)
 Kassa blanka (NRK) (1999)

Referanser

Eksterne lenker 
 
 

 
 
 

Personer fra Oslo
Norske lutherske prester
Norske sakprosaforfattere
Norske programledere
Vinnere av Petter Dass-prisen